
Táplálkozási zavarok és problémaköre a fiatal korosztályban

TÁPLÁLKOZÁSHOZ KAPCSOLÓDÓ PROBLÉMÁK
A testtömeg és a táplálkozás megítélése, mint a testképzavar háttértényezői
Az emberiség története során a művészetekben mindig feltűnt a test ábrázolása (például Őskor- Willendorfi Vénusz, XX. századtól kezdve egyre jobban a soványság dominál). Ez az adott kornak megfelelő ideált közvetítette az emberek felé az ideális testalkatról és testsúlyról. Bár ez a kép és annak befolyásoló ereje koronként változott, mindig jelen volt és hatott az emberekre.
A XXI. században egyre nagyobb problémát jelent a média hatása az egész társadalom számára. A leginkább kiszolgáltatottak a befolyásolható gyerekek és fiatalok, akik a rájuk zúduló reklámdömpingnek kevésbé tudnak ellenállni.
Már a korai pubertáskorban megjelenhetnek az önértékelési problémák kialakulásának első jelei. Ezért fontos, hogy a környezet milyen hatásokat gyakorol az egyénre, valamint milyen szülői, családi háttérrel rendelkezik az illető. A média egyre növekvő szerepe mellett alapvető fontosságú lehet, hogy az egyén milyen mértékben fogékony a média által sugárzott hatásokra.
A fiataloknál ez a belső frusztráltság evészavarok formájában is jelentkezhet. A három leggyakoribb ilyen evészavarral összekapcsolható betegség az anorexia nervosa, a bulimia nervosa, valamint az obesitas.
Azért ezt a jelenségkört választottam pályamunkám témájául, mert úgy gondolom, manapság még gyakrabban és egyre korábbi életszakaszban jelentkezhetnek a testképzavarok. Az ifjú vagy felnőttkor önértékelési zavarai gyakran a prepubertás időszak rosszul értelmezett mintáiban gyökerezhetnek.
A Bősze Júlia Tanárnő általi kérdőív másodelemzése nem konkrétan meglévő táplálkozási betegségekre világít rá, de az, hogy milyenek a fiatalok táplálkozási szokásai, van-e például hobbijuk, sokban befolyásolhatja a későbbi önképük kialakulását.
Későbbi rekreációs szakemberként fontosnak tartom, hogy ezeket a súlyos problémákat megismerje mind a fiatal, mind pedig az idősebb korosztály, hogy elkerülhessük a visszafordíthatatlan szövődményeket, haláleseteket!



